– Мы сабраліся ў адным з прыгажэйшых у раёне аграгарадкоў Елка, каб падвесці вынікі сёлетняга жніва, адзначыць тых, хто вырошчваў, убіраў хлеб, хто сваёй працай заслужыў павагу і гонар, – гаварыў у час адкрыцця фестывалю-кірмашу першы намеснік старшыні райвыканкама, начальнік упраўлення сельскай гаспадаркі і харчавання Яўгеній Грэцкі. – Уборачная кампанія – гэта заўсёды сур’ёзны экзамен для хлебаробаў. Яна выстаўляе рэальныя адзнакі арганізатарскім здольнасцям, правярае ступень узаемадзеяння розных структур кіравання, прафесіяналізм механізатараў і надзейнасць уборачнай тэхнікі. Варта адзначыць, што жніво ва ўсіх гаспадарках праведзена на належным арганізацыйна-тэхнічным узроўні, што дазволіла на 26,5 працэнта перавысіць мінулагодні паказчык, забяспечыць прыбаўку на 26 тысяч тон без уліку грэчкі і проса. Сярэдняя ўраджайнасць зерневых і зернебабовых культур склала 55 цэнтнераў з гектара супраць 41,8 у 2013 годзе.